TIEDOTE 2.1.2018 Julkaistavissa heti

**SAARISELÄN ARCTIC OUTDOOR –BRÄNDIÄ TERÄVÖITETÄÄN KANSAINVÄLISILLE MARKKINOILLE**

*Arctic Outdoor – projektissa tuotteistetaan hyvinvointimatkailua ja parannetaan matkailijoiden turvallisuutta*

Inarin kunnassa puhaltaa myötätuuli matkailun kehittämisen saralla. Inarin kunnan elinkeinotoimi, Elinkeinot & kehitys Nordica sai loppusyksystä 2017 Lapin liiton EAKR-rahoituksen ”Arctic Outdoor – turvallisuutta ja terveyttä tunturista” –tuotteistus- ja markkinointihankkeelle.

Hankkeen aikana luodaan markkinalähtöisesti Saariselän yhteinen Arctic Outdoor -brändi. Brändi- ja tuotteistustyön myötä luodaan erilaistavaa lisävetovoimaa sekä uusia kansainvälisiä outdoor-matkailijoita kiehtovia tuotteistettuja aktiviteetti- ja hyvinvointipaketteja. -*Projektin toimenpiteet keskittyvät toteuttamaan vuonna 2016 työstettyä koko alueen outdoor-matkailun päävisiota 2030, jonka keskeinen tahtotila on luoda Saariselän alueesta kansainvälisesti merkittävä ulkoliikunnan keskus, Arctic Outdoor Resort*, kertaa hankkeen tulevaisuudenkuvia hallinnoijan edustaja Marja Männistö.

**SAARISELKÄÄ ERILAISTAVA PROFIILITUOTTEISTO LUOMAAN KILPAILUETUA**

Yhteinen kehitysprosessi alueen eri toimijoiden kanssa käynnistyy vuoden 2018 alussa workshop -työskentelyllä. Työskentelyn aikana työstetään Saariselän Arctic Outdoor -brändisisällöt sekä tuotteistetaan profiilillisesti omaleimainen Arctic Outdoor -tuotteisto. Projektin aikana jalostetaan ja testataan kesä- ja talvielämyskonseptit markkinoilta saadun ostomotiivitiedon pohjalta. Konseptointi- ja tuotekehitystyö tehdään valittujen kohdemarkkinoiden jakelutien kanssa yhdessä. Tuotteisto on tarkoitus lanseerata kevään 2019 aikana. - *Yksi merkittävä osa hanketta on alueen yhteinen turvallisuusohjeistus. Turvallisuusohjeistuksen tarkoituksena on parantaa matkailijoiden turvallista lomanviettoa sekä ehkäistä vaaratilanteita*, sanoo hankekoordinaattori Anni Kyösti

Hankkeen kulmakivenä on aktiivinen viestintä ja uusien profiilituotteiden markkinointi. Markkinoinnissa hyödynnämme digitaalisia kanavia ja viemme Arctic Outdoor-brändin vahvaksi osaksi alueen internet-näkyvyyttä. Luomme voimaa hankkeen markkinointiin ja viestintään outdoor-teemaan käsikirjoitetuilla valokuva- ja videomateriaalilla. Lisäksi kehitämme brändityötä sekä testaamme ja esittelemme tuotteita kohdemaihin suuntautuvilla messuvierailuilla.

Vuosille 2017–2019 ajoittuvan Arctic Outdoor –turvallisuutta ja terveyttä tunturista -hankkeen budjetti on noin 150 000 euroa. Hankkeen rahoittajia ovat Lapin liiton EAKR-rahasto, Elinkeinot & kehitys Nordica, Inari-Saariselkä Matkailu Oy, Saariselän tunturihotelli Oy, Lapland Hotel Riekonlinna, Saariselkä Ski & Sport Resort Oy, Inari-Saariselkä Vuokrahuoneistot, Suomen Latu Ry / Suomen Latu Kiilopää, Saariselän Keskusvaraamo Oy, Saariselän alueen hoito-osuuskunta, Holiday Club Saariselkä sekä Lapland Safaris North Oy. Brändi- ja konseptointityötä ohjaa asiantuntijayrityksenä Ajatus Oy Rovaniemeltä.

**Lisätietoa:**

Elinkeinot & kehitys Nordica, kehittämiskoordinaattori Marja Männistö, 0400-231 765

Elinkeinot & kehitys Nordica, hankekoordinaattori Anni Kyösti, anni.kyosti@inari.fi

Ajatus Oy, toimitusjohtaja KTM Taina Torvela, 0400-291 844